ჭიქიანის მთა
ჭიქიანი, ყოიუნდაღი — მთა საქართველოში, სამცხე-ჯავახეთის მხარეში, ნინოწმინდის მუნიციპალიტეტში. მდებარეობს სამხრეთ საქართველოს ვულკანურ ზეგანზე, ჯავახეთის ქედის ჩრდილოეთ ნაწილში, ფარავნის და წალკის ქვაბულთა წყალგამყოფზე. სიმაღლე ზღვის დონიდან 2415 მ. აგებულია ნეოგენური ლიპარიტდაციტებით და მათი გამჭოლი ობსიდიანის ძარღვებით. შემოსილია სუბალპური მდელოს ბალახეულით. ჭიქიანის მთის მიდამოებში აღმოჩენილია ობსიდიანისაგან პალეოლითური იარაღის დამამზადებელი „სახელოსნო ღია ცის ქვეშ“.